Salmo 8
Ang awit nga gisulat ni David. Sa maestro sa mga mag-aawit. Gamita ang “gittith.”*
1 Ginoo nga among Agalon,
ang imong pagkagamhanan makita sa tibuok kalibotan!
Ginadayeg ang imong gahom dinhi sa yuta
hangtod sa kalangitan.†
2 Gitudloan mo ang gagmayng mga bata sa pagdayeg kanimo,
aron maulawan ang imong mga kaaway nga buot manimalos.
3 Kon motan-aw ako sa langit nga imong gihimo,
ug makita ko ang bulan ug ang mga bitoon
nga imong gibutang sa ilang nahimutangan,
4 makapangutana ako sa akong kaugalingon,
“Unsa ba ang tawo nga gitagaan mo man gayod siya ug bili?
Tawo man lang siya,
nganong ginakabalak-an mo man gayod siya?”
5 Gihimo nimo siyang ubos lang sa mga anghel‡,
apan imo siyang gipasidunggan nga daw hari.
6 Gihimo mo siyang tigdumala sa imong mga binuhat;
imong gipadumalahan kaniya ang tanang mga butang,
7 apil na niini ang tanang mga mananap:
ang naglakaw,
8 ang naglupad,
ug ang nagpuyo sa tubig.
9 Ginoo nga among Agalon,
ang imong pagkagamhanan makita sa tibuok kalibotan!
* Salmo 8: “gittith”: posible nga usa ka instrumento o paagi sa pag-awit. † Salmo 8:1 Ginadayeg…kalangitan: dili klaro ang buot ipasabot niini sa Hebreo nga teksto. ‡ Salmo 8:5 mga anghel: o Dios.