45
Gipili sa Ginoo si Cyrus
1 Mao kini ang giingon sa Ginoo kang Cyrus nga iyang pinili,
kansang gahom iyang gipalig-on.
“Sakopon mo ang mga nasod ug pildihon mo ang mga hari.
Ablihan mo ang mga pultahan sa ilang mga siyudad
ug dili na kini sirad-an.
2 Mouna ako aron sa pag-andam sa imong agianan,
ug patagon ko ang mga bukid.
Gub-on ko ang mga pultahan nga bronsi
ug ang mga trangka niini nga puthaw.
3 Ihatag ko kanimo ang mga tinipig nga bahandi,
aron mahibaloan mo nga ako mao ang Ginoo,
ang Dios sa Israel nga nagtawag kanimo.
4 “Gitawag ka nako aron tabangan mo ang Israel nga akong alagad,
ang katawhan nga akong pinili.
Gipasidunggan ka nako bisan wala ka makaila kanako.
5 Ako mao ang Ginoo, ug wala nay lain;
wala nay laing Dios gawas kanako.
Hatagan ka nako ug kusog bisan wala ka makaila kanako,
6 aron ang mga katawhan sa tibuok kalibotan mahibalo
nga wala nay laing Dios gawas kanako.
Ako mao ang Ginoo, ug wala nay lain.
7 Ako ang naghimo sa kahayag ug sa kangitngit.
Ako ang nagdala sa kaayohan ug sa katalagman.
Ako, ang Ginoo, mao ang naghimo niining tanan.
8 “Maghatag akog kadaogan* sama sa paghatag sa kalangitan ug ulan.
Ug dawaton kini sa mga tawo sa kalibotan.
Molungtad ang kaluwasan,
ug ang pagkamatarong sama sa tanom nga nanubo.
Ako, ang Ginoo, ang naghimo niini.
9 “Alaot ang makiglalis sa Dios nga iyang Magbubuhat.
Sama lang siya sa kolon.
Makareklamo ba ang yuta sa magkukolon kon unsay iyang himuon?
O makareklamo ba siya nga kulang sa kahanas ang magkukolon?
10 Alaot ang anak nga moingon sa iyang ginikanan,
‘Nganong gipanganak ninyo akong sama niini?’ ”
11 Mao kini ang giingon sa Ginoo,
ang Balaang Dios sa Israel ug ang iyang Magbubuhat,
“Nagreklamo ba kamo sa akong gihimo?
But-an ba ninyo ako sa angay nakong buhaton?
12 Ako ang naghimo sa kalibotan,
ug nagbuhat sa tawo nga nagpuyo niini.
Ang akong mga kamot mao ang nagbukhad sa langit
ug ako ang nagmando nga mosidlak
ang adlaw, bulan, ug mga bitoon.
13 Ako mismo ang modasig kang Cyrus sa pagtuman sa akong matarong nga katuyoan.
Himuon ko nga husto ang tanan niyang mga pamaagi.
Pabarogon niya pag-usab ang akong siyudad,
ug hatagan niyag kagawasan ang akong katawhan nga binihag.
Ug himuon niya kini dili tungod kay gisuholan o gigantihan siya.
Ako, ang Ginoo nga Makagagahom, ang nag-ingon niini.”
14 Miingon ang Ginoo sa Israel,
“Mahimo mong sakop ang mga taga-Ehipto ug taga-Etiopia,†
apil na ang mga taga-Seba kansang kalalakin-an tag-as ug barog.
Moanha sila kanimo dala ang ilang mga bahandi ug mga produkto.
Mahimo mo silang mga bihag.
Moluhod sila kanimo ug magpakiluoy nga mag-ingon,
‘Tinuod nga ang Dios nag-uban kanimo,
ug siya lang ang Dios!’ ”
15 O Dios ug Manluluwas sa Israel, tinuod nga ikaw Dios
nga dili magpakita sa imong kaugalingon.
16 Maulawan gayod ug tamayon ang tanang naghimo ug mga dios-dios.
17 Apan luwason mo, Ginoo, ang Israel,
ug ang ilang kaluwasan walay kataposan.
Dili na gayod sila maulawan ug tamayon hangtod sa hangtod.
18 Ikaw, Ginoo, mao ang Dios.
Gimugna mo ang kalangitan ug kalibotan.
Wala mo himoa ang kalibotan nga haw-ang,
kondili gihimo mo kini aron puy-an.
Kay ikaw miingon, “Ako mao ang Ginoo,
ug wala nay lain.
19 Wala ako magsulti diha sa tago, diin walay makahibalo.
Wala ako moingon sa mga kaliwat ni Jacob nga modangop sila kanako
kon wala man lang silay madawat.
Ako, ang Ginoo, nagsulti sa kamatuoran.
Gipadayag ko kon unsa ang husto.”
20 Miingon usab ang Ginoo, “Pagpundok kamo ug duol kanako,
kamong mga nakalingkawas gikan sa pagsakop sa mga nasod.
Wala gayoy kahibalo ang mga nagdala-dala sa ilang mga dios-dios nga kahoy.
Nagpangamuyo sila niining mga dios-dios nga dili makaluwas kanila.
21 Pagsabot kamo, ug ipadayag ninyo ang inyong katarungan.
Kinsa ang nagtagna kaniadto sa mga butang nga mahitabo?
Dili ba ako, ang Ginoo?
Wala nay lain nga Dios ug Manluluwas gawas kanako.
22 “Dangop kamo kanako aron kamo maluwas,
tanang katawhan sa tibuok kalibotan,‡
kay ako mao ang Dios, ug wala nay lain.
23 Nanumpa ako sa akong kaugalingon,
ug ang akong gipanulti dili na mausab:
Moluhod ang tanan kanako
ug manumpa sila nga mounong kanako.
24 Moingon sila, ‘Pinaagi lang gayod sa Ginoo
makaangkon ang tawo sa kusog ug kadaogan.’ ”
Ang tanang nagdumot sa Ginoo moduol kaniya ug maulawan.
25 Sa tabang sa Ginoo ang tanang mga kaliwat ni Israel
modaog ug magdayeg sila kaniya.
* 45:8 kadaogan: o pagkamatarong. † 45:14 Etiopia: sa Hebreo, Cush. ‡ 45:22 tibuok kalibotan: sa literal, kinatumyan sa kalibotan.