5
Ang Awit Mahitungod sa Parasan
1 Kantahan ko ang akong hinigugma,
mahitungod sa iyang ubasan:
Adunay ubasan ang akong hinigugma sa bungtod
nga tabunok ang yuta.
2 Gidaro niya kini ug gikuhaan ug mga bato,
ug gitamnan sa labing maayong mga ubas.
Nagpatukod siyag usa ka tore nga bantayanan taliwala niini,
ug nagpabangag sa bato alang sa pug-anan sa ubas.
Nagdahom siya nga mamunga kini ug tam-is,
apan aslom hinuon ang gibunga niini.
3 Mao kini ang giingon sa tag-iya sa ubasan, “Mga lumulupyo sa Jerusalem ug Juda,
hukmi ninyo ako ug ang akong ubasan.
4 Unsa pa ba gayod kaha ang angay kong buhaton sa akong ubasan?
Nagpaabot ako nga mamunga kini ug tam-is,
apan aslom hinuon ang gibunga niini.
5 Karon sultihan ko kamo kon unsa ang akong himuon sa akong ubasan.
Kuhaan ko ang mga tanom sa palibot niini nga nagsilbing koral
ug gub-on ang mga paril niini aron sabsabon
kini sa mga mananap ug tunob-tunoban.
6 Pasagdan ko na lang kini nga ubasan.
Dili ko kini pul-ongan o kultibahon.
Tuboan na lang kini sa mga sagbot ug mga sampinit.
Ug mandoan ko ang mga panganod nga dili kini paulanan.”
7 Ang ubasan sa Ginoo nga Makagagahom nga iyang giatiman
ug kalipay mao ang Israel ug Juda.
Nagpaabot siya nga patunhayon nila ang hustisya,
apan nagpinatyanay hinuon sila.
Nagpaabot siya nga himuon nila ang matarong,
apan nangdaog-daog hinuon sila.
Ang Daotang mga Binuhatan sa Katawhan
8 Alaot kamong nagpadaghan sa inyong balay
ug nagpalapad sa inyong yuta hangtod nga wala nay luna ang uban
ug kamo na lang ang nagpuyo sa maong dapit.
9 Nadungog ko nga miingon ang Ginoo nga Makagagahom,
“Kanang dagko ug matahom nga mga balay wala nay magpuyo.
10 Ang duha ka ektarya nga ubasan mohatag na lang ug abot
nga mga unom ka galon nga bino.
Ug ang napulo ka gantang nga binhi
moani lang ug usa ka gantang.”
11 Alaot kamong sayo pang mamangon aron pagsugod sa pag-inom,
ug maghubog pa kamo hangtod sa gabii.
12 Sa inyong mga kombira aduna kamoy mga banda ug bino.
Apan wala ninyo tagda ang mga buhat sa Ginoo.
13 Busa kamo nga akong katawhan bihagon
tungod kay nagdumili kamo sa pagsabot sa akong ginahimo.
Mangamatay kamo ug ang inyong mga pangulo
tungod sa hilabihang kagutom ug kauhaw.
14 Moabli na ug dako ang baba sa lubnganan.
Nagpaabot na kini nga isulod ang mga dungganon nga tawo sa Jerusalem
apil ang naghudyaka ug naglipay nga mga lumulupyo niini.
15 Busa ipaubos ang tanang mga tawo,
labi na ang mga mapahitas-on.
16 Apan ang Ginoo nga Makagagahom pagadayegon sa iyang paghukom.
Pinaagi sa iyang matarong nga paghukom,
gipakita niya nga balaan siya nga Dios.
17 Unya ang mga nating karnero manibsib diha sa nagun-ob nga siyudad,
ug ang mga langyaw, mangaon sa biya sa mga adunahan.
18 Alaot kamong mga nagpakasala ug nagpakadaotan pinaagi sa pagpamakak.
19 Nagbiay-biay pa kamo sa pag-ingon, “Dali-dalion unta sa Balaan nga Dios sa Israel
ang paghimo sa butang nga iyang giingon nga himuon aron makita namo kini.
Mahitabo na unta ang iyang plano aron mahibaloan namo kini.”
20 Alaot kamong nagpakadaotan sa maayo
ug nagpakamaayo sa daotan.
Ang kangitngit gihimo ninyong kahayag
ug ang kahayag gihimo ninyong kangitngit.
Ang pait giisip ninyong tam-is
ug ang tam-is giisip ninyong pait.
21 Alaot kamong naghuna-huna nga maalam kamo ug utokan.
22 Alaot kamong mga inila sa pag-inom ug bino,
ug hanas motimpla ug mga ilimnon.
23 Gihatagan ninyog kagawasan ang mga sad-an tungod sa suborno,
apan wala ninyo hatagig hustisya ang mga walay sala.
24 Busa sama sa dagami ug layang sagbot nga dali rang duktan sa kalayo
ug mahurot pagkasunog, malaglag kamo diha-diha.
Mahisama kamo sa tanom kansang gamot nadunot
ug kansang mga bulak gipalid sama sa abog
tungod kay gisalikway ninyo ang Kasugoan
sa Ginoo nga Makagagahom, ang Balaang Dios sa Israel.
25 Busa tungod sa kapungot sa Ginoo kaninyo
nga iyang katawhan, iya kamong silotan.
Mangatay-og ang kabukiran, ug magkatag sa kadalanan
ang inyong mga patayng lawas sama sa mga basura.
Apan bisan pa niini, ang kapungot sa Ginoo dili pa gayod mahupay.
Silotan pa gihapon niya kamo.
26 Sinyasan niya ang mga nasod nga tua sa layo;
taghoyan niya kadtong atua sa kinatumyan nga bahin sa kalibotan,
ug diha-diha mangabot sila sa pagsulong kaninyo.
27 Walay usa kanila nga kapoyan o mapandol,
ug walay usa nga motagpilaw o matulog.
Walay bakos nga maluag,
o higot sa sandalyas nga mabugto.
28 Hait ang ilang mga udyong ug andam na ang ilang mga pana.
Ang kuko sa ilang mga kabayo sama sa gahi kaayong bato,
ug ang tinuyokan sa ligid sa ilang mga karwahi sama kakusog sa alimpulos.
29 Sa ilang pagsulong mongulob sila sama sa liyon.
Ang ilang mabiktima dad-on nila pahilayo
ug walay makaluwas niini gikan kanila.
30 Sa panahon nga mosulong sila sa Israel,
maghaganas sila sama sa haganas sa dagat.
Ug kon motan-aw ang usa ka tawo sa yuta sa Israel,
ang makita niya mao ang kangitngit ug kasakit.
Ang kahayag tabonan sa mabagang mga panganod.