4
Ang Akusasyon sa Ginoo Batok sa Israel ug sa Iyang mga Pari
1 Kamong mga Israelinhon nga nagpuyo sa yuta sa Israel,
pamatia ninyo kining akusasyon sa Ginoo batok kaninyo,
“Wala nay tawo sa inyong yuta nga nagmatinumanon,
naghigugma, ug nag-ila kanako.
2 Ang pagpanunglo, pagpamakak, pagpatay, pagpangawat
ug pagpanapaw mao na hinuon ang inyong ginahimo.
Miabot na kini bisan asa,
ug nagsunodsunod na ang pagpinatyanay.
3 Tungod niini nagmala ang inyong yuta
ug nangamatay ang tanang nagpuyo niini,
apil ang tanang klasi sa mga mananap nga naglakaw,
naglupad, ug naglangoy.
4 “Apan kinahanglan walay tawong mopasangil
o moakusar ni bisan kinsa,
kay walay laing angay basulon kon dili kamong mga pari.*
5 Kamo ug ang mga propeta malaglag, adlaw man o gabii.
Ug laglagon ko usab ang inyong inahan†.
6 Nalaglag ang akong katawhan tungod
kay kulang sila sa kahibalo mahitungod kanako.
“Kay kamo mismo nga mga pari gisalikway ninyo ang kahibalo mahitungod kanako,
busa isalikway ko usab kamo isip akong mga pari.
Gikalimtan ninyo ang akong Kasugoan,
busa kalimtan ko usab ang inyong mga anak.
7 Samtang nagkadaghan kamong mga pari,
misamot usab ang inyong pagpakasala batok kanako.
Busa himuon kong kaulawan ang inyong kadungganan.
8 Malipay kamo nga magpakasala ang akong mga katawhan
kay makakaon man kamo sa ilang mga halad sa paghinlo.‡
9 Nagkapareha lang kamong mga katawhan ug mga pari.
Silotan ko kamo tungod sa inyong mga daotang gawi;
balosan ko kamo sa inyong gipanghimo.
10 “Nagkaon kamo, apan dili kamo mabusog.
Nagsimba kamo sa mga dios-dios§
nga gituohan ninyong makahatag ug anak,
apan dili kamo manganak tungod kay gisalikway ninyo ako 11 aron sa pagsimba sa mga dios-dios.
Gipanghimaraot sa Dios ang Pagsimba sa mga Dios-dios
“Mga katawhan ko, ang bag-o ug daang bino
mokuha sa inyong maayong panghuna-huna.
12 Nangayo kamo ug tambag gikan sa dios-dios
nga kahoy, ug sumala ninyo, motubag kini.
Gipahisalaag kamo sa espiritu nga nagtukmod kaninyo
sa pagsimba sa mga dios-dios, busa gitalikdan ninyo ako
sama sa usa ka babayeng nagluib.
13 Naghalad kamo ug nagsunog ug insenso ibabaw sa mga bukid
ug sa mga bungtod, sa ilalom sa tag-as
ug labong nga mga kahoy,
kay maayo ang ilang landong.
Busa namiga ang inyong mga anak nga babaye
ug ang inyong mga umagad nga babaye nanapaw.
14 “Apan dili ko sila silotan sa ilang gihimo
kay kamo mismong mga lalaki nakighilawas man usab sa mga babayeng
nagbaligya sa ilang dungog diha sa templo,
ug naghalad pa kamo uban kanila ngadto sa ilang mga dios-dios.
Busa tungod kay wala kamoy panabot,
malaglag kamo.
15 “Mga taga-Israel, bisan gitalikdan ninyo ako
sama sa usa ka babayeng maluibon,
ayaw ninyo i-angin ang mga taga-Juda.
“Ug kamong mga taga-Juda,
ayaw kamo pag-adto sa Gilgal ug sa Bet Aven*
aron sa pagsimba kanako o paghimo ug panaad sa akong ngalan.
16 Gahig ulo ang mga taga-Israel,
sama sila sa maidlas nga dumalagang baka.
Busa unsaon ko sila pagbantay
sama sa mga karnero sa sibsibanan?
17 Nagsimba na sila† sa mga dios-dios.
Pasagdi na lang sila!
18 Pagkahuman nila ug inom,
magpatuyang sila sa pagpakighilawas.
Ang ilang mga tigdumala gusto kaayong mohimo
sa makauulaw nga mga binuhatan.
19 Laglagon gayod sila nga daw gipalid sa makusog nga hangin,
ug maulawan sila tungod sa ilang mga halad ngadto sa mga dios-dios.”
* 4:4 walay laing basulon…pari: o ang inyong katawhan sama sa mga tawo nga adunay sumbong batok sa mga pari. † 4:5 inahan: nga ang buot ipasabot, ang nasod sa Israel. ‡ 4:8 Sumala sa Lev. 6:26; 10:17, ang mga pari adunay bahin niining mga matang sa halad. § 4:10 Nagsimba…dios-dios: sa literal, Nanapaw kamo. Mao kini ang gibuhat ni Gomer nga asawa ni Oseas. Si Gomer nagrepresentar sa nasod sa Israel. * 4:15 Bet Aven: o balay sa kadaotan. Mao kini ang gingalan sa Betel isip pagtamay. Ang buot ipasabot sa Betel, “balay sa Dios.” † 4:17 sila: sa Hebreo, Efraim, naghisgot kini sa usa sa mga tribo sa Amihanan nga bahin sa gingharian sa Israel.