13
1 Ang maalamon nga anak mamati sa pagtul-id
sa iyang amahan sa iyang pamatasan,
apan ang anak nga bugal-bugalon dili mamati kon badlongon.
2 Ang tawo nga maayo ang ipanulti makadawat
ug maayo nga balos,
apan ang maluibon panimaslan.
3 Ang magbantay sa iyang sinultihan nagpanalipod
sa iyang kinabuhi,
apan ang magpataka ug sulti malaglag.
4 Kon tapolan ang usa ka tawo,
bisan unsa pay iyang pangandoyon
dili gayod niya maangkon,
apan kon kugihan siya,
maangkon niya ang labaw pa sa iyang gipangandoy.
5 Ang tawong matarong dili gustog bakak,
apan ang tawong daotan makauulaw ug binuhatan.
6 Ang tawong dili salawayon
malikay sa kadaot tungod sa iyang matarong
nga pagkinabuhi,
apan ang tawong makasasala
malaglag tungod sa iyang kadaotan.
7 Adunay mga tawo nga magpakaaron-ingnong adunahan,
apan kabos diay.
Ug adunay mga tawo usab nga magpakaaron-ingnong kabos,
apan adunahan diay.
8 Ang adunahan mobayad aron matubos ang iyang kinabuhi
gikan sa mga manghulga kaniya,
apan ang kabos, walay manghulga kaniya.
9 Ang kinabuhi sa tawong matarong
sama sa suga nga hayag kaayo,
apan ang kinabuhi sa tawong daotan
sama sa suga nga napalong.
10 Sa sobrang garbo,
adunay mga tawo nga dili maminaw ug tambag,
ug mao kini ang hinungdan sa kagubot.
Kon gusto sila magmaalamon kinahanglan
maminaw sila ug tambag.
11 Ang bahandi nga nakuha sa daotang paagi
dali rang mahanaw,
apan ang bahandi nga gihagoan mosamot kadaghan.
12 Ang pangandoy sa tawo nga wala matuman makapaluya,
apan ang pangandoy nga natuman makapaabtik
ug makahatag ug kalipay sa kinabuhi.*
13 Mag-antos ang tawong nagsalikway sa mga gitudlo
ug gipatuman kaniya,
apan ang tawong nagtuman niini
adunay kaayohan nga mapaabot.
14 Ang pagtudlo sa mga maalamon makaayo
ug mopalugway sa imong kinabuhi,†
ug makapalikay kanimo sa kamatayon.
15 Ginatahod ang tawo nga adunay maayong panabot.
Ang tikasan nagpaingon sa kalaglagan.
16 Ang tawong adunay panabot motimbang-timbang una
sa iyang angayng buhaton,
apan ang buang-buang mopasundayag pa
gayod hinuon sa iyang kabuang.
17 Ang daotan nga mensahero magpagubot sa mga tawo,
apan ang masaligan nga mensahero
mopalig-on sa relasyon.
18 Ang tawo nga dili magpabadlong mapobre ug maulawan,
apan ang modawat sa mga pagbadlong pasidunggan.
19 Pagkanindot sa bation sa tawo kon matuman
ang iyang gipangandoy;
mao kana nga ang mga buang-buang
dili gayod moundang sa paghimog daotan.
20 Kon makig-uban ka sa mga maalamon,
mahimo ka usab nga maalamon,
apan kon makig-uban ka sa mga buang-buang,
mag-antos ka.
21 Moabot ang kalaglagan sa mga makasasala
bisan asa pa sila paingon,
apan ang mga matarong balosan ug kaayo.
22 Ang bahandi sa maayo nga tawo mapanunod
sa iyang mga apo,
apan ang bahandi sa makasasala mapanag-iya
sa mga matarong.
23 Bisan dakog abot ang yuta sa mga kabos,
dili sila makapahimulos niini
tungod sa dili matarong nga binuhatan sa uban.
24 Kon dili mo disiplinahon ang imong anak,
wala ka mahigugma kaniya.
Busa kon gihigugma mo ang imong anak,
tul-ira ang iyang pamatasan.
25 Ang mga matarong mabusog gayod,
apan ang mga daotan magutman.
* 13:12 makapaabtik…kinabuhi: sa literal, kahoy nga naghatag ug kinabuhi. † 13:14 makaayo…kinabuhi: sa literal, tuboran nga naghatag ug kinabuhi.