2
Ang Silot alang sa Nasod sa Moab
1 Mao kini ang gisulti sa Ginoo bahin sa Moab:
“Tungod sa padayon nga pagpakasala
sa mga taga-Moab, silotan ko gayod sila.
Kay gisunog nila ang mga bukog
sa hari sa Edom hangtod nga naabo kini.
2 Busa sunogon ko ang Moab apil
ang lig-ong mga bahin sa Keriot.*
Mangamatay ang mga taga-Moab
samtang nagsinggit ug nagpatingog sa budyong
ang ilang mga kaaway nga nagsulong kanila.
3 Mamatay apil ang ilang hari
ug ang tanan niyang mga opisyal.
Ako, ang Ginoo, ang nag-ingon niini.”
Ang Silot alang sa Nasod sa Juda
4 Mao kini ang gisulti sa Ginoo bahin sa Juda:
“Tungod sa padayon nga pagpakasala
sa mga taga-Juda, silotan ko gayod sila.
Kay gisalikway nila ang akong kasugoan ug wala nila buhata
ang mga tulomanon nga gihatag ko kanila.
Gipahisalaag sila sa mga bakak nga pagtulon-an sa mga dios-dios
nga gialagaran usab sa ilang mga katigulangan.
5 Busa sunogon ko ang Juda apil
ang lig-ong mga bahin sa Jerusalem.”
Ang Silot alang sa Nasod sa Israel
6 Mao kini ang gisulti sa Ginoo bahin sa Israel:†
“Tungod sa padayon nga pagpakasala
sa mga taga-Israel, silotan ko gayod sila.
Gibaligya nila isip mga ulipon ang mga tawo
nga walay sala, tungod lang sa ilang utang.
Gihimo nila kini sa mga kabos bisan ug usa lamang ka parisan
nga sandalyas ang utang.
7 Gidaog-daog nila ang mga kabos
ug wala nila sila hatagi ug hustisya.
Anaa usab diha kanilay amahan ug anak nga lalaki
nga nakighilawas sa usa lang ka babaye.
Tungod niini gipasipalahan nila ang akong balaang ngalan.
8 Manghigda sila tapad sa matag halaran sinul-ob
ang bisti nga gigarantiya kanila sa mga kabos.‡
Ug nag-inom sila diha sa balay sa ilang dios sa bino
nga pinalit gikan sa multa nga gibayad
sa mga kabos nga nakautang kanila.
9 “Apan bisan pa niini, gilaglag ko gihapon
ang mga Amorihanon alang kanila nga mga Israelinhon.
Tag-as nga mga tawo ang mga Amorihanon (daw mga kahoyng sedro)
ug lig-on nga daw mga kahoyng terebinto.
Gipanglaglag ko sila hangtod nga wala nay nabilin kanila.
10 Gipagawas ko usab ang mga katigulangan
sa mga Israelinhon gikan sa Ehipto,
ug sulod sa 40 ka tuig gigiyahan ko sila didto sa disyerto
aron mapanag-iya nila ang yuta sa mga Amorihanon.”
11 Miingon ang Ginoo, “Gipili ko ang uban sa ilang mga kaliwat
nga mahimong mga propeta ug mga Nazareo.§
Dili ba tinuod man kini, mga Israelinhon?
12 Apan unsa ang inyong gihimo?
Gipainom ninyo ug bino ang mga Nazareo*
ug gimandoan ninyo ang mga propeta
nga dili mosugilon sa akong mensahe.
13 “Busa paminaw kamo! Pahamtangan ko kamo
ug labihan kabug-at nga silot.
Himuon ko kamong sama sa karomata nga nabungkag
tungod sa sobra kabug-at sa gikarga nga abot.
14 Busa bisan kadtong kusog modagan kaninyo dili makaikyas,
ang kusgan magluya, ug ang mga sundalo
dili makaluwas sa ilang kaugalingon.
15 Bisan ang mga mamamana moatras.
Ang mga sundalo nga kusog modagan dili makaikyas,
ug ang mga tigkabayo dili makaluwas sa ilang kaugalingon.
16 Sa adlaw nga silotan ko kamo,
bisan pa ang pinakaisog ninyong mga sundalo moikyas nga hubo.
Ako, ang Ginoo, ang nag-ingon niini.”
* 2:2 Keriot: dapit kini nga sakop sa Moab. † 2:6 Israel: sa dihang natunga sa duha ka gingharian ang nasod sa Israel (1 Hari 12), ang usa ka gingharian gitawag nga Israel ug ang usa Juda. ‡ 2:8 Sumala sa Exo. 22:26, 27; Deut. 24:12-13, ang bisti nga giprenda sa kabos kinahanglan iuli kaniya pagkagabii. § 2:11 Nazareo: ang tawo nga midedikar sa iyang tibuok nga kinabuhi sa Dios ug nanaad nga molikay sa pagbuhat sa pipila ka mga butang sama sa pag-inom ug bino, pagpaputol ug buhok, ug pagduol sa patay. * 2:12 Gipainom ninyo ug bino ang mga Nazareo: aron nga dili nila matuman ang ilang panaad sa Dios nga dili gayod sila moinom ug bino.