Salmo 65
Ang awit alang sa maestro sa mga mag-aawit. Awit ni David.
1 O Dios, angay ka namong dayegon didto sa Zion!
Ug tumanon namo ang among mga saad kanimo.
2 Ang tanang mga tawo moduol kanimo kay ginatubag mo ang ilang mga pag-ampo.
3 Bisan ug daghan na kaayo ang among mga sala,
gipasaylo mo gihapon kami.
4 Bulahan ang tawo nga imong gipili
ug giagda nga mopuyo sa imong Templo.
Matagbaw kami sa mga kaayohan diha sa imong balay
nga mao ang imong balaan nga Templo.
5 O Dios nga among manluluwas,
gitubag mo kami pinaagi sa katingalahang mga butang
nga imong gihimo sa pagluwas kanamo.
Ikaw ang paglaom sa mga tawo, bisan pa kadtong namuyo
sa pinakalayong dapit sa kalibotan o kadagatan.
6 Gamhanan ka ug gipahimutang mo ang kabukiran
pinaagi sa imong gahom.
7 Gipahilom mo ang haguros sa mga balod
ug ang kaguliyang sa katawhan.
8 Gibati ug kahadlok kanimo
bisan pa kadtong nagpuyo sa layong dapit
tungod sa katingalahan mong binuhatan.
Ang imong mga buhat makapahugyaw sa kalipay
sa mga tawo sa tibuok kalibotan.
9 Giatiman mo ang yuta ug gipadad-an ug ulan;
gihimo mo kining mabungahon.
Ang imong mga sapa, O Dios, walay paghubas.
Gihatagan mo ug abot ang mga tawo.
Giandam mo ang yuta aron nga mohatag ug abot.
10 Gipaulanan mo pag-ayo ang dinarong yuta
hangtod nga mihumok kini,
ug gipanalanginan mo ang mga tanom nga nanubo niini.
11 Gipadagaya mo ang mga abot sa tibuok tuig.
Ang tanang dapit nga agian mo makaangkon ug kadagaya.
12 Ang mga sabsabanan sa kamingawan
abundansya sa lunhawng mga sagbot;
ang mga bungtod daw mga tawo nga naglipay.
13 Ang mga sabsabanan napuno ug mga kahayopan.*
Ang mga walog nalukop sa mga uhay.
Kining mga dapita daw mga tawo nga nanaghugyaw
ug nanag-awit sa kalipay.
* Salmo 65:13 napuno ug mga kahayopan: o labong nga sagbot.