8
1 Nagpadayon sa pagsulti ang Ginoo, “Nianang adlawa, panghabwaon gikan sa mga lubnganan ang mga bukog sa mga hari ug sa mga opisyal sa Juda, apil ang mga bukog sa mga pari, sa mga propeta, ug sa katawhan sa Jerusalem. 2 Ikatag kini diha sa yuta, ilalom sa kahayag sa adlaw, bulan, ug mga bitoon nga mao ilang gihigugma, gialagaran, gisunod, gidangpan ug gisimba. Dili na tigomon ang ilang mga bukog ug ilubong. Magkatag nalang kini diha sa yuta nga murag tae. 3 Ang mabilin nga buhi niining daotan nga nasod katagon ko ngadto sa ubang mga nasod. Ug didto palabihon pa nilang mamatay kaysa mabuhi. Ako, ang Ginoo nga Makagagahom, ang nag-ingon niini.”
Ang Sala ug ang Silot
4 Miingon ang Ginoo kanako nga isulti ko kini nga mensahe ngadto sa mga tawo:
“Kon matumba ang tawo, dili ba motindog man siya pagbalik?
Kon nasaag siya, dili ba mobalik man siya sa iyang agi?
5 Apan ngano man nga kamong mga taga-Jerusalem
padayon nga mitalikod kanako?
Nganong dili man ninyo mahimong biyaan
ang mga dios-dios nga gatunto kaninyo ug mobalik kanako?
6 Gipaminaw kog maayo ang inyong gipanulti
ug wala kamoy gisulti nga sakto.
Walay bisan usa kaninyo nga naghinulsol sa iyang kadaotan.
Wala gayoy nakaingon, ‘Unsa kining akong nahimo?’
Tanan kaninyo abtik kaayong magpakasala,
daw mga kabayo kamo nga mipaturatoy ug dagan ngadto sa gira.
7 Ang talabon, ang salampati, ang sayaw, ug ang lapay
nahibalo kon kanus-a mobalhin ngadto
sa ubang mga dapit ug kanus-a sila mobalik,
apan kamong akong mga katawhan wala mahibalo sa akong kasugoan.
8 “Nganong moingon man kamo nga maalamon kamo
tungod kay anaa kaninyo ang kasugoan sa Ginoo,
nga ang tinuod, gituis man kini sa inyong mga magtutudlo?
9 Maulawan gayod ang mga nag-ingon nga maalamon.
Malisang gayod sila kay bihagon man sila,
tungod sa ilang pagsalikway sa akong mga pulong.
Nan, unsa mang matanga sa kaalam ang anaa kanila?
10 Busa ihatag ko sa ubang mga tawo ang ilang mga asawa ug mga uma.
Tungod kay silang tanan, gikan sa labing ubos
hangtod sa labing dungganon, nanglimbong aron makasapi.
Bisan mga propeta ug mga pari nanglimbong usab.
11 Wala nila tagda ang samad sa akong mga katawhan,
bisan ug grabe na kini.
Nag-ingon sila nga maayo ra ang tanan
bisan ang tinuod dili kini maayo.
12 Naulaw ba sila sa ilang mangil-ad nga mga batasan?
Wala! Kay wala na silay ulaw!
Dili man lang gani mahilaw ang ilang mga dagway.
Busa ipaubos sila sa panahon nga sila silotan.
Ako, ang Ginoo,
nag-ingon nga mangalaglag sila sama sa uban.
13 “Laglagon ko gayod sila,
apil ang ilang mga abot nga ubas ug mga igera.
Bisan ang mga dahon niini mangalaya.
Ang gipanghatag ko kanila mawala na.
14 “Unya moingon sila, ‘Unsa pa may atong gihulat?
Dali, mangadto kita sa pinarilan nga mga lungsod
ug didto kita magpakamatay,
kay gihukman na kita nga patyon sa Ginoo nga atong Dios.
Daw sama lang nga gihatagan niya kita ug tubig nga adunay hilo
aron atong imnon, tungod kay nakasala kita kaniya.
15 Nangandoy kitag kalinaw, apan walay kalinaw nga miabot.
Nangandoy kitag kaayohan, apan kalisang ang miabot.
16 Gikan sa Dan mabatian ang pagpangusmo
sa mga kabayo sa mga kaaway.
Sa tingog lang sa ilang mga kabayo
mangurog na sa kahadlok ang tibuok kayutaan.
Mianhi sila aron sa paglaglag niini nga yuta
ug sa tanan nga anaa niini,
ang mga lungsod ug ang tanang mga lumulupyo niini.’ ”
17 Miingon ang Ginoo, “Pamati! Ipadala ko diha kaninyo kining mga kaaway
nga daw sa malala nga mga bitin nga dili mapaamo,
unya pamaakon nila kamo.”
18 Unya miingon ako: Dili gayod mahupay ang akong kasubo.
Sakit gayod ang akong kasing-kasing.
19 Paminawa ang pagpakitabang sa akong mga katagilungsod;
madungog kini sa tibuok kayutaan.
Nag-ingon sila, “Wala na ba sa Jerusalem* ang Ginoo?
“Wala na ba dinhi ang Dios nga Hari sa Jerusalem?”
Mitubag ang Ginoo, “Nganong gipalagot ninyo ako
pinaagi sa pagsimba sa mga dios-dios nga walay pulos?”
20 Mireklamo ang mga tawo, “Human na man unta ang ting-init,
ug nahuman na usab ang ting-ani,
apan wala gihapon kami maluwas!”
21 Hilabihan ang akong kasakit tungod sa kasakit
nga nahiagoman sa akong mga katagilungsod.
Nagbangotan ako ug hilabihan ang akong kaguol.
22 Wala bay tambal sa Gilead? Wala bay mananambal didto?
Nganong wala man maayo ang samad sa akong mga katagilungsod?
* 8:19 Jerusalem: sa Hebreo, Zion.