4
1 Kamong mga dungganon nga babaye sa Samaria,
sama kamo sa pinatambok nga mga baka sa Basan.
Gilisod-lisod ninyo ug gidaog-daog ang mga kabos.
Nag-ingon pa kamo sa inyong mga bana,
“Pagkuha ug bino ug mag-inom kita!”
2 Nag-ingon ang Ginoong Dios,
“Sa akong pagkabalaan, ipanumpa ko nga moabot gayod
ang adlaw nga bihagon kamo sa inyong mga kaaway.
Ang matag-usa kaninyo mahisama sa isda nga nabingwitan.
3 Pagawason nila kamo sa inyong siyudad agi sa mga bangag
sa mga paril nga nangaguba,
ug itambog nila kamo sa Harmon,”
miingon ang Ginoo.
4 “Mga Israelinhon, adto kamo sa gisimbahan ninyo sa Betel
ug sa Gilgal ug pagpakasala pa gayod kamo.
Pagdala kamo sa inyong mga halad kada buntag
ug pagdala kamo ug ikapulo sa inyong mga abot kada tulo ka adlaw.
5 Pagsunog kamo ug pan nga adunay patubo
ingon nga halad sa pagpasalamat kanako.
Sige, ipanghambog ninyo kana apil
ang inyong mga halad nga kinabubut-on,
kay mao man kana ang inyong gustong buhaton,”
miingon ang Ginoong Dios.
6 “Ako ang nagpadala kaninyo ug kagutom sa tanan ninyong mga siyudad,
apan wala kamo mobalik kanako.
Ako, ang Ginoo, ang nag-ingon niini.
7 “Ako ang nagpugong sa ulan sulod sa tulo ka bulan
una moabot ang ting-ani.
Gipaulanan ko ang ubang siyudad apan ang uban wala.
Gipaulanan ko usab ang ubang kaumahan apan ang uban namad-an.
8 Tungod sa kaluya nagsusapinday na kamo sa pagpangita
ug tubig gikan sa usa ka siyudad ngadto sa laing siyudad,
apan wala matagbaw ang inyong kauhaw.
Bisan pa niana, wala gihapon kamo mobalik kanako.
Ako, ang Ginoo, ang nag-ingon niini.
9 “Makadaghan ko na daota ang inyong mga tanaman
pinaagi sa init nga hangin ug peste.
Giataki sa mga dulon ang inyong mga kahoy nga igos ug olibo.
Apan wala gihapon kamo mobalik kanako.
Ako, ang Ginoo, ang nag-ingon niini.
10 “Gipadad-an ko kamo ug mga katalagman
sama sa akong gipadala kaniadto sa Ehipto.
Gipapatay ko ang inyong mga batan-ong lalaki sa gira
ug gipadala ko sa inyong mga kaaway ang inyong mga kabayo.
Gipaantos ko kamo sa kabaho sa mga patay sa inyong mga kampo,
apan wala gihapon kamo mobalik kanako.
Ako, ang Ginoo, ang nag-ingon niini.
11 “Gilaglag ko ang uban kaninyo
sama sa gihimo ko sa Sodoma ug Gomora,
ug kamong nakalingkawas nahisama sa kahoy
nga gisakmit gikan sa kalayo.
Apan wala gihapon kamo mobalik kanako.
Ako, ang Ginoo, ang nag-ingon niini.
12 “Busa ipahamtang ko pa gayod kini
nga mga silot kaninyo, mga taga-Israel.
Ug tungod kay himuon ko man kini,
pangandam kamo sa pag-atubang kanako nga inyong Dios.”
13 Ang Dios mao ang naghimo sa mga bukid ug sa hangin,*
ug siya usab ang naghimo sa kabuntagon ug kagabhion.
Gipadayag niya sa tawo ang iyang mga plano,
ug siya ang naggahom sa tibuok kalibotan.
Ginoong Dios nga Makagagahom ang iyang ngalan.
* 4:13 hangin: o espiritu sa tawo.