48
Gahig Ulo ang mga Israelinhon
1 “Pamati kamong mga kaliwat ni Jacob,
kamong gitawag ug Israel,
ug naggikan sa tribo ni Juda.
Nanumpa kamo sa ngalan sa Ginoo,
ug nagtawag kamo sa Dios sa Israel.
Apan dili kini kinasing-kasing,
kay dili matarong ang inyong kinabuhi.
2 Gitawag pa ninyo ang inyong kaugalingon
nga mga lumulupyo sa balaang siyudad
ug nag-ingon nga nagsalig kamo sa Dios sa Israel,
nga ang ngalan Ginoo nga Makagagahom.”
3 Nag-ingon siya kaninyo, “Giingon ko na kaniadto
kon unsa ang mahitabo sa umaabot.
Ug sa kalit lang gituman ko kini.
4 Nahibalo ako kon unsa kamo kagahig ulo.
Ang inyong liog sama kagahi sa puthaw,
ug ang inyong agtang sama kagahi sa bronsi.
5 Busa gisulti ko nang daan kaninyo ang akong buhaton.
Sa wala pa kini mahitabo gipahibalo ko na kini kaninyo,
aron dili kamo makaingon nga ang inyong mga dios-dios
nga hinimo gikan sa kahoy ug metal
mao ang nagbuhat ug nagtuman niini.
6 Nadungog ninyo ang akong gipangbuhat
ug nakita ninyo ang katumanan niini,
apan dili kamo modawat nga ako ang nagbuhat niini.
Sukad karon sultihan ko kamo sa bag-ong mga butang
nga wala ko pa ipadayag kaninyo, ug wala pa ninyo masayri.
7 Karon ko pa lang kini himoa,
ug wala pa ninyo kini madunggi kaniadto,
aron dili kamo makaingon nga, ‘Ah! Nasayod na kami niana!’
8 Wala kamo makadungog o makasabot niining mga butanga
kay sukad pa kaniadto nagpabungol-bungol na kamo.
Nasayod ako kon unsa kamo kamaluibon.
Kay sukad pa sa inyong pagkatawo, mga masupilon na kamo.
9 Alang sa akong kadungganan, pugngan ko ang akong
kasuko kaninyo, aron dili kamo malaglag.
10 Pamati! Gihinloan ko kamo
apan dili sama sa pagputli sa plata.
Gihinloan ko kamo pinaagi sa pagpaantos.
11 Himuon ko kini alang sa akong kadungganan.
Dili gayod ako motugot nga maulawan ako
ug ang mga dios-dios ang mapasidunggan.
Gibuhian ang Israel
12 “Pamati kamo kanako, kamong taga-Israel nga akong pinili.
Ako ang Dios; ako ang sinugdanan
ug ang kataposan sa tanan.
13 Ako mismo ang nagbutang sa pundasyon sa kalibotan
ug nagbukhad sa kalangitan.
Kon magmando ako kanila, motuman sila.
14 “Duol kamong tanan ug pamati.
Kinsang dios-dios ang nagtagna nga sulongon sa akong higala*
ang Babilonia aron sa pagtuman sa akong plano
batok niini nga nasod? Wala gayod!
15 Ako mismo ang nagsulti ug nagtawag kaniya.
Sugoon ko siya ug magmadaogon siya sa iyang himuon.
16 Duol kamo kanako ug pamatia kini:
Sukad sa sinugdanan
wala ako magsulti diha sa tago,
ug sa panahon
nga nahitabo ang akong mga gisulti, anaa ako.”
Ug karon ang Ginoong Dios
ug ang iyang Espiritu nagpadala
kanako aron sa pagsulti niini nga mensahe.
17 Miingon ang Ginoo nga inyong Manluluwas,
ang Balaang Dios sa Israel:
“Ako ang Ginoo nga inyong Dios
nga nagtudlo kaninyo kon unsa ang maayo alang kaninyo
ug nagtultol kaninyo sa hustong dalan.
18 Kon nagtuman lang unta kamo sa akong mga sugo,
sama unta sa suba nga modagayday ang mga kaayohan diha kaninyo,
ug magsunod-sunod lang unta ang inyong mga kadaogan†
sama sa mga balod nga naglapya sa baybayon.
19 Ang inyong mga kaliwat mahisama unta kadaghan sa balas nga dili maihap,
ug dili gayod unta sila malaglag o mahanaw sa akong atubangan.”
20 Biya kamo sa Babilonia!
Imantala ninyo nga malipayon sa tibuok kalibotan‡
nga giluwas sa Ginoo ang iyang alagad,
ang katawhan sa Israel.§
21 Wala sila uhawa sa dihang gipangulohan sila sa Dios didto sa mga kamingawan,
kay gipatubod niya ang tubig alang kanila gikan sa bato.
Gisiak niya ang bato ug mibuhagay ang tubig.
22 “Apan ang mga daotan dili makaangkon ug kalinaw,”
sumala sa Ginoo.
* 48:14 higala: tingali si Haring Cyrus. † 48:18 kadaogan: o pagkamatarong. ‡ 48:20 tibuok kalibotan: sa literal, kinatumyan sa kalibotan. § 48:20 ang katawhan sa Israel: sa Hebreo, nga si Jacob.