Salmo 100
Awit sa Pagpasalamat.
1 Kamong mga katawhan sa tibuok kalibotan,
panghugyaw kamo sa kalipay ngadto sa Ginoo.
2 Alagari ninyo ang Ginoo uban ang kalipay.
Duol kamo kaniya nga naghugyaw sa pagmaya.
3 Ilha ninyo nga ang Ginoo, Dios!
Siya ang naghimo kanato ug iya kita*.
Iya kitang katawhan nga giatiman niya sama sa mga karnero.
4 Sulod kamo sa iyang Templo uban ang pagdayeg ug pagpasalamat.
Dayega ninyo siya ug pasalamati.
5 Kay maayo ang Ginoo;
ang iyang gugma walay kataposan,
ug ang iyang pagkamatinumanon nagpadayon hangtod sa kahangtoran.
* Salmo 100:3 ug iya kita: o ug dili ang atong kaugalingon.