Salmo 76
Ang awit alang sa maestro sa mga mag-aawit. Gamita ang mga instrumento nga adunay mga kuwerdas. Ang awit ni Asaf.
1 Nailhan gayod ang Dios sa Juda;
nabantog siya sa Israel.
2 Nagpuyo siya sa Bukid sa Zion sa Jerusalem*.
3 Didto gipangbali niya
ang naghaguros nga mga pana sa mga kaaway,
ang ilang mga taming, mga espada,
ug ang uban pa nilang mga hinagiban.
4 O Dios, gamhanan ug halangdon ka
samtang galugsong ka gikan sa mga bukid
diin gipamatay mo ang imong mga kaaway.†
5 Gipang-ilog mo gikan sa maisog nga mga sundalo
ang mga butang nga giilog nila sa uban.
Ug nangamatay silang tanan;
wala nay usa kanila ang makadagmal kanamo.
6 O Dios ni Jacob, sa imong pagbadlong
nangamatay ang ilang mga tigkabayo ug mga kabayo.
7 Gikahadlokan ka, O Dios.
Kinsa bay makaharong kanimo kon ikaw nay masuko?
8 Gikan sa langit gipadayag mo ang imong hukom.
Nahadlok kanimo ang mga tawo
sa kalibotan ug nanghilom sila
9 sa dihang mihukom ka, O Dios,
sa pagluwas sa tanang mga dinaog-daog sa kalibotan.
10 Sigurado gayod nga ang imong kasuko
sa mga tawo‡ makahatag ug dugang pagdayeg kanimo;
gipugngan mo pa ang nabilin mong kasuko.
11 Panaad kamo sa Ginoo nga inyong Dios,
ug tumana ninyo kana.
Tanan kamo nga duol sa talahurong Dios,
pagdala kamo ug mga gasa ngadto kaniya.
12 Ipaubos niya ang mapahitas-on nga mga pangulo;
gikahadlokan siya sa mga hari sa kalibotan.
* Salmo 76:2 Jerusalem: sa Hebreo, Salem. Laing ngalan sa Jerusalem. Ang buot ipasabot niini, “Maayo nga kahimtang” o “kalinaw.” † Salmo 76:4 samtang…kaaway: sa Septuagint, kaysa mga bukid nga karaan na. ‡ Salmo 76:10 ang imong kasuko sa mga tawo: o ang kasuko sa mga tawo.