Salmo 20
Ang awit alang sa maestro sa mga mag-aawit. Awit ni David.
1 Hinaut pa nga tubagon ka sa Ginoo kon anaa ka sa kalisod.
Hinaut pa nga panalipdan ka sa Dios ni Jacob.
2 Hinaut pa nga tabangan ka niya gikan sa balaang puloy-anan didto sa Zion.
3 Hinaut pa nga dawaton niya ang imong mga halad,
apil na ang imong halad nga sinunog.
4 Hinaut pa nga ihatag niya ang imong gitinguha,
ug magmalampuson ka sa imong mga plano.
5 Manghugyaw kami sa imong pagdaog
ug magsaulog nga gadayeg sa atong Dios.
Hinaut pa nga ihatag sa Ginoo
ang tanan mong pangayoon.
6 Karon nahibaloan ko nga ginapadaog sa Ginoo ang iyang pinili nga hari.
Ginatubag niya ang pag-ampo sa hari didto sa iyang balaang puloy-anan,
ug kanunay niya kining padaogon pinaagi sa iyang gahom.
7 Ang uban nagsalig sa ilang mga karwahi ug ang uban sa ilang mga kabayo,
apan kami nagsalig sa Ginoo nga among Dios.
8 Sila nga nagsalig sa mga karwahi ug kabayo mangalaglag
apan kami modaog ug magpabilin nga lig-on.
9 Hatagig kadaogan ang imong pinili nga hari, Ginoo,
ug tubaga kami kon mosangpit kami* kanimo.
* Salmo 20:9 ug tubaga kami: mao kini sa Septuagint ug sa Targum; apan sa Hebreo, Tubagon niya (Dios o hari) kami kon manawag kami.