Salmo 63
Ang awit ni David sa dihang didto siya sa kamingawan sa Juda.
1 O Dios, ikaw ang akong Dios!
Nangandoy gayod ang akong kalag kanimo,
sama nga mangandoy ako
ug tubig diha sa disyerto.
2 Nakita ko gayod ang imong pagkagamhanan
ug pagkahalangdon diha sa imong balaang puloy-anan.
3 Dayegon ka nako tungod kay ang imong gugma
mas bililhon pa kaysa kinabuhi.
4 Pasalamatan ka nako samtang aduna pa akoy kinabuhi.
Ibayaw ko ang akong mga kamot sa pag-ampo kanimo*.
5 Matagbaw ako sama sa tawo nga nabusog pag-ayo sa kombira.
Ug magdayeg ako kanimo nga naghugyaw sa kalipay.
6 Samtang naghigda ako gihinumdoman ka nako.
Sa tibuok gabii namalandong ako kanimo,
7 kay ikaw ang nagtabang kanako.
Maghugyaw ako sa kalipay ilalom sa imong pagpanalipod.
8 Nagsalig ako kanimo,
ug gikuptan mo ako aron dili ako maunsa.
9 Ang mga nagtinguha sa pagpatay kanako mahiadto sa dapit sa mga patay.
10 Mangamatay sila sa gira,
ug ang ilang mga patayng lawas kan-on sa ihalas nga mga iro.
11 Maglipay ang hari tungod sa gihimo sa Dios kaniya.
Malipay usab ang tanang nanumpa sa ngalan sa Dios.
Apan patak-omon sa Dios ang mga baba sa mga bakakon.
* Salmo 63:4 kanimo: sa literal, sa imong ngalan.