13
Ang Kasuko sa Ginoo Batok sa Israel
1 Kaniadto, kon motingog na gani ang tribo sa Efraim
magkurog sa kahadlok ang ubang mga tribo sa Israel,
ug modayeg sila kanila.
Apan nakasala sila tungod sa ilang pagsimba kang Baal,
mao nga nangamatay* sila.
2 Hangtod karon, kamong gitawag ug Efraim†
nagpadayon sa pagpakasala.
Naghimo kamo ug mga dios-dios gikan
sa inyong mga pilak aron simbahon.
Apan kining tanan hinimo lang sa hanas nga mga panday.
“Ug miingon pa kamo nga maghalad kamo
ug tawo niining mga dios-dios nga baka ug mohalok kanila.”
3 Busa mahisama kamo sa gabon
o yamog sa kabuntagon nga dali rang mahanaw,
o sa tahop nga gipalid gikan sa giokanan
o sa aso nga migawas gikan sa panghaw.
4 “Ako, ang Ginoo nga inyong Dios,
ang nagpagawas kaninyo gikan sa Ehipto.
Wala na kamoy ilhon pang Dios
ug Manluluwas gawas kanako.
5 Giatiman ko kamo sa disyerto,
sa yuta nga mala ug walay tubig.
6 Apan sa dihang nakakaon kamo ug natagbaw,
nahimo kamong garboso ug gikalimtan ninyo ako.
7-8 Busa daw bangis nga mananap akong mag-atang kaninyo.
Dasmagan ko kamo nga daw oso nga nawad-an
ug mga anak, o daw liyon, kunis-kunison ko kamo ug lamyon.
Mag-atang ako sa mga dalan ug moataki
sama sa mananap nga leopardo.
9 “Laglagon ko kamong mga taga-Israel,
tungod kay gikontra ninyo ako nga inyong magtatabang.
10 Hain na man ang inyong hari ug ang mga pangulo
sa inyong mga lungsod nga moluwas kaninyo?
Nangayo kamo ug hari ug mga opisyal.
11 Sa akong kasuko gihatag ko sila kaninyo,
ug sa akong kapungot gikuha ko sila.
12 Dili nako makalimtan ang inyong‡ mga sala.
Sama kini sa kasulatan nga giputos ug gitipigan.
13 Adunay kahigayonan kamong mabuhi pag-usab.
Apan tungod kay wala kamoy panabot,
gipakawalay-bili ninyo kini.
Sama kamo sa usa ka bata nga angay nang ihimugso.
Nagbati na ang inahan apan dili gustong mogawas ang bata.
14 “Luwason ko ba kamo sa kamatayon?
Dili! Moabot kaninyo ang mga katalagman
ug ang uban pang mga kadaotan nga mopatay kaninyo.
“Ug dili ko kamo kaloy-an.
15 Bisan pa ug mas mauswagon kamo kay
sa inyong isigka-Israelinhon, laglagon ko gihapon kamo.
Ipadala ko ang init nga hangin gikan sa disyerto sa sidlakan
ug mohubas ang inyong mga tuboran ug mga atabay.
Ug unya ilogon ang inyong mga mahalong kabtangan.
16 Angayng silotan ang mga taga-Samaria
tungod sa ilang pagrebelde kanako nga ilang Dios.
Mangamatay sila sa gira.
Dugmokon ang ilang gagmayng mga bata,
ug yasyason ang tiyan sa mga babayeng mabdos.”
* 13:1 nangamatay: o mangamatay. † 13:2 kamong gitawag ug Efraim: ang buot ipasabot, ang mga taga-Israel. ‡ 13:12 inyong: sa Hebreo, Efraim. Tan-awa usab ang Ose. 4:17.