8
Babaye
1 Kon sama pa lang unta ikaw sa akong igsoon
nga gipasuso sa akong inahan,
hagkan ka nako bisan asang lugara
ug walay maghuna-huna ug malisya kanako.
2 Dad-on ka nako sa balay sa akong inahan,
ug didto tudloan mo ako mahitungod sa gugma.*
Paimnon ka nako sa mahumot nga bino
nga gikan sa akong prutas nga pomegranata.
3 Unlanan ko ang imong walang bukton
ug ang imong tuong bukton gagakos kanako.
4 Kamong mga babaye sa Jerusalem,
panumpa kamo nga dili ninyo pukawon
ang gugma kon dili pa ang hustong panahon.
Mga Babaye sa Jerusalem
5 Kinsa ba kining nagpadulong dinhi gikan sa kamingawan
nga nagsandig sa iyang hinigugma?
Babaye
Gipukaw ko ang imong pagbati
didto ilalom sa punoan sa mansanas,
diin ikaw natawo.
6 Tipigan mo ako kanunay diha sa imong kasing-kasing
sama sa singsing nga anaa kanunay sa imong tudlo.
Ipakita nga ako lamang gayod ang imong gihigugma.
Ug sama nga ang lubnganan dili mapugngan sa pagdawat sa mga patay,
dili usab mapugngan ang kainit sa pagbati.
7 Dili kini mapalong bisan sa daghang tubig.
Bisag bahaan pa kini, dili gihapon kini mapalong.
Dili kini mapalit bisag ibayad pa sa tawo ang tanan niyang bahandi.
Ang mga Igsoong Lalaki sa Babaye
8 Adunay igsoon kami nga babaye
nga batan-on pa ug wala pa mamukol.
Unsay among buhaton
kon adunay makagusto kaniya?
9 Putli man siya o dili, panalipdan namo siya
nga kon paril siya,
patindogan namo siya ug tore nga pilak.
Kon pultahan siya, himoan namo siya ug sira
gikan sa tabla nga sedro.
Babaye
10 Putli ako.† Ang akong dughan daw mga tore,
ug kontento ang akong hinigugma kanako.
11 Adunay ubasan si Solomon sa Baal Hamon
nga gipaarkilahan niya sa mga mag-uuma didto.
Ang matag-usa kanila naghatag
ug 1,000 kabuok nga pilak ingon
nga bahin niya sa abot sa ubasan.
12 Ikaw ang magbuot sa imong ubasan, Solomon.
Imo ang 1,000 kabuok nga pilak
ug ila sa mga mag-uuma ang 200 kabuok nga pilak.
Apan ako ang magbuot sa akong ubasan.
Lalaki
13 O mahal ko, nga anaa sa hardin,
namati sa imong tingog ang imong mga higala,
padungga usab ako sa imong tingog.
Babaye
14 Pagdali ug anhi dinhi kanako, mahal ko.
Dagan sama katulin sa usa
ngadto sa mga bukid sa mga pahumot.
* 8:2 mo ako…gugma: o ako sa akong inahan. † 8:10 Putli ako: sa literal, Paril ako.