Ang Awit sa Mga Awit
ni Solomon
1
1 Ang labing matahom nga awit ni Solomon.*
Babaye
2 Ligoa ako sa imong mga halok,
kay ang imong gugma tam-is pa kay sa duga sa ubas.
3 Pagkahumot gayod sa imong pahumot;
apil ang imong ngalan murag pahumot nga nangalimyon.
Dili ikatingala nga nakagusto gayod kanimo ang mga dalaga.
4 Dali, kupti ako ug managan kita.
Ikaw ang akong hari, dad-a ako sa imong kuwarto.
Mga Babaye sa Jerusalem
Malipay gayod kami kanimo!
Mas gusto namo ang imong gugma kaysa bino.
Babaye
Dili ikatingala nga maibog sila kanimo!
5 Mga babaye sa Jerusalem,
itom ako sama sa mga tolda sa Kedar,
apan matahom ako
sama sa mga kurtina sa palasyo ni Solomon.
6 Ayaw ninyo ako tamaya,
kay miitom ako tungod sa sobra nga pagpainit.
Nasuko kanako ang akong mga igsoong lalaki
ug gipatrabaho nila ako sa ubasan,
busa wala na akoy panahon sa pag-atiman sa akong kaugalingon.†
7 Sultihi ako, hinigugma ko,
asa nimo pasabsaba ang imong mga karnero?
Asa nimo sila papahulaya inigkaudto?
Sultihi ako aron dili nako mangita kanimo didto sa imong mga kauban
nga magbalantay usab sa mga karnero.
Kay basin mapasanginlan nila ako nga usa ka babaye
nga nagbaligya sa iyang dungog.
Lalaki
8 Kon wala ka makatultol, O pinakamatahom nga babaye,
sunda ang mga tunob sa akong mga karnero
paingon sa mga tolda sa mga magbalantay,
ug didto pasabsaba ang imong mga kanding.
Lalaki
9 O mahal ko, sama ikaw sa bayeng kabayo
nga makadani sa laking kabayo nga gaguyod
sa karwahi sa hari sa Ehipto.‡
10 Katahom sa imong aping,
nga mas gipatahom pa sa imong mga ariyos.
Katahom sa imong liog nga adunay kuwintas.
11 Himoan ka namo ug ariyos nga bulawan
nga adunay dekorasyon nga plata.
Babaye
12 Samtang nagsandig ang hari sa iyang sopa,
nangalimyon ang akong pahumot.
13 Ang akong hinigugma humot sama sa mira
samtang nagpauraray sa akong dughan.
14 Sama siya sa usa ka pungpong sa bulak nga henna nga
namukhad didto sa ubasan sa En Gedi.
Lalaki
15 Pagkatahom mo, hinigugma ko.
Pagkatahom sa imong mga mata,
sama kini katahom sa mga salampati.
Babaye
16 Pagkaguwapo mo, mahal ko.
Makawili ka gayod!
Ang lunhawng sagbot mao ang atong kama.
17 Ang mga kahoyng sedro mao ang sablayan sa atong balay,
ug ang labong nga sipres mao ang atong atop.§
* 1:1 ni Solomon: o alang kang Solomon; o mahitungod kang Solomon. † 1:6 sa akong kaugalingon: sa literal, sa akong kaugalingong tamnanan sa ubas. ‡ 1:9 hari sa Ehipto: sa Hebreo, Paraon. § 1:17 ang labong nga sipres…atop: sa literal, sipres ang atong mga salagunting.