2
1 “Busa tawga ninyo ang inyong isigka-Israelinhon nga ‘Akong katawhan’* ug ‘Gikaloy-an.’†
Si Gomer Hulagway sa Pagluib sa Israel
2 “Mga anak, badlonga ninyo ang inyong inahan
kay dili ko na siya asawa,
ug dili na niya ako bana.
Ingna ninyo siya nga undangon na
ang iyang pagpamiga.
3 Kay kon dili siya moundang, huboan ko siya
ug madayag ang iyang kahubo
sama sa dihang gihimugso siya.
Himuon ko siyang sama sa kamingawan
o disyerto, ug mamatay siya sa kauhaw.
4-5 Ug kamo nga iyang mga anak dili ko kaloy-an,
kay mga anak kamo sa babayeng maluibon.
Makauulaw ang ginahimo
sa inyong inahan nga mianak kaninyo.
Miingon siya, ‘Apason ko ang akong mga laki
nga mao ang naghatag kanako
sa akong pagkaon ug tubig,
mga panapton nga delana‡ ug lino,
lana, ug mga ilimnon.’
6 Busa koralon ko siyag tunokon nga tanom aron
dili siya makagawas.
7 Gukdon niya ang iyang mga laki
apan dili niya sila maabtan.
Pangitaon niya sila
apan dili niya sila makit-an.
Unya moingon siya,
‘Mobalik na lang ako sa akong bana,
kay mas maayo pa ang akong kahimtang kaniadto
kay sa karon.’
8 Wala niya huna-hunaa nga ako ang naghatag kaniya
sa mga lugas, duga sa ubas, lana,
ug sa daghang mga plata ug mga bulawan
nga gigamit nila nga imahen ni Baal.§
9 “Busa sa panahon sa ting-ani bawion ko
ang mga lugas
ug duga sa ubas nga akong gihatag.
Ug kuhaon ko usab ang mga panapton nga delana
ug lino nga gihatag ko aron
itabon sa iyang pagkahubo.
10 Ug karon huboan ko siya atubangan
sa iyang mga laki,
ug walay makaluwas kaniya gikan
sa akong mga kamot.
11 Undangon ko ang iyang paglipay
ug ang tanan niyang mga kasaulogan:
ang Pista sa Pagsugod sa Bulan,
mga Adlaw nga Igpapahulay,
ug ang tanang gitakda nga mga kasaulogan sa tuig.
12 Daoton ko ang iyang mga tanom nga ubas
ug mga kahoy nga igos
nga matod pa niya gibayad kaniya
sa iyang mga laki.
Himuon ko ang mga tamnanan niini nga kalasangan,
ug ang ihalas nga mga mananap na lang
ang mokaon niini.
13 Silotan ko siya tungod
sa mga higayon nga nagsunog
siyag insenso isip halad ngadto
sa mga imahen ni Baal.
Nagsul-ob siya ug mga alahas ug migukod
sa iyang mga laki,
apan ako gikalimtan niya,”
miingon ang Ginoo niini.
14 “Karon, danihon ko siya ug dad-on sa kamingawan
ug pangulitawhan pag-usab.
15 Ug didto ihatag ko kaniya pagbalik
ang iyang mga tamnanan sa ubas,
ug ang Walog sa Acor* mahimong
pultahan sa paglaom.
Unya, sugton niya ako sama
sa iyang gihimo kaniadtong batan-on pa siya,
sa dihang migawas siya gikan sa Ehipto.”
16 Miingon ang Ginoo sa mga Israelinhon,
“Nianang adlawa nga mobalik kamo kanako,
pagatawgon ninyo ako nga inyong bana,
ug dili na ninyo ako tawgon nga inyong Baal†.
17 Dili ko na gayod kamo pasangpiton
sa mga ngalan ni Baal.
18 Nianang adlawa maghimo ako ug kasabotan
uban sa tanang matang sa mga mananap
ug dili na nila kamo unsaon.
Wagtangon ko sa yuta sa Israel ang pana ug espada
aron makatulog kamo nga malinawon
ug walay gikahadlokan nga katalagman.
19 Ilhon ko kamong akong asawa hangtod sa kahangtoran.
Buhaton ko diha kaninyo ang matarong ug husto.
Higugmaon ko kamo ug kaloy-an.
20 Magmatinud-anon ako kaninyo,
ug ilhon ninyo ako nga Ginoo.”
21 Miingon ang Ginoo,
“Nianang adlawa tubagon ko
ang inyong pag-ampo.
Paulanon ko aron
motubo diha sa yuta
22 ang mga lugas, ubas, ug olibo alang kaninyo
nga gitawag nga Jezreel‡.
23 Papuy-on ko kamo
sa inyong yuta isip akong katawhan.
Ipakita ko ang akong kaluoy kaninyo,
kamo nga gitawag ug Lo Ruhama§.
Ug kamong gitawag nga Lo Ami* tawgon ko
nga akong katawhan.
Ug moingon kamo kanako,
‘Ikaw ang among Dios.’ ”
* 2:1 Akong katawhan: sa Hebreo, Ami. † 2:1 Gikaloy-an: sa Hebreo, Ruhama. ‡ 2:4-5 delana: sa English, “wool”. § 2:8 gigamit…Baal: o gigamit nila sa pagsimba kang Baal. * 2:15 Acor: ang buot ipasabot, kasamok. † 2:16 Baal: ngalan kini sa usa ka dios-dios sa Canaan. Ang Baal nagkahulogan usab ug “agalon.” ‡ 2:22 Jezreel: si Jezreel, si Lo Ruhama ug si Lo Ami (bersikulo 23) mga anak ni Oseas ug ni Gomer (Ose. 1:3-9), ug ang ilang mga ngalan gipangalan sa Israel. § 2:23 Lo Ruhama: ang buot ipasabot, wala gikaloy-an. * 2:23 Lo Ami: ang buot ipasabot, dili akong katawhan.