Salmo 122
Ang awit samtang gatungas si David.
1 Nalipay ako sa dihang miingon sila kanako,
“Mangadto kita sa Templo sa Ginoo.”
2 Ug karon, ania na kami nagtindog sa pultahan sa Jerusalem!
3 Ang Jerusalem usa ka siyudad nga maayong pagkatukod ug lig-on.
4 Motungas didto ang mga tribo sa Israel sa pagdayeg sa Ginoo
sumala sa iyang gisugo kanila.
5 Atua sa Jerusalem ang trono nga lingkoranan sa mga hari nga kaliwat ni David
kon magdumala sila ug maghukom.
6 Pag-ampo kamo alang sa maayo nga kahimtang* sa Jerusalem pinaagi sa pag-ingon,
“Hinaut nga magmauswagon ang nahigugma niining siyudara.
7 Hinaut nga adunay kalinaw,
panaghiusa, ug kauswagan sa sulod sa Jerusalem
ug sa lig-ong mga bahin niini.”
8 Tungod sa akong mga paryente ug mga higala, moingon ako,
“Hinaut nga magpadayon ang kalinaw ug maayo nga kahimtang sa Jerusalem.”
9 Tungod ug alang sa Templo sa Ginoo nga atong Dios,
mag-ampo ako alang sa kauswagan sa Jerusalem.
* Salmo 122:6 Ang Hebreo niini shalom, nga nagkahulogan sa kalinaw, kauswagan, maayo nga relasyon, kalipay, kadaogan.