24
1 Sa dihang nakita ni Balaam nga gusto sa Ginoo nga panalanginan ang Israel, wala na siya managna sama sa iyang gihimo kaniadto, kondili miatubang hinuon siya sa kamingawan 2 diin nakita niya ang mga Israelinhon nga nagkampo sumala sa ilang tagsa-tagsa ka tribo. Unya gigamhan siya sa Espiritu sa Dios, 3 ug unya miingon siya,
“Ako si Balaam nga anak ni Beor,
ug aduna akoy maayong panabot.*
4 Nadungog ko ang pulong sa Dios,
ug nakakita ako ug panan-awon nga gikan sa Makagagahom nga Dios.
Nagpaubos ako kaniya, ug gipasabot niya ako.†
Mao kini ang akong mensahe:
5 Pagkatahom sa mga tolda nga ginapuy-an
sa katawhan sa Israel nga mga kaliwat ni Jacob.
6 Sama kini sa naglinya nga mga palma,‡
ug sa mga hardin sa daplin sa suba.
Sama usab kini sa kahoyng aloe nga gitanom sa Ginoo,
ug sa mga kahoyng sedro sa daplin sa katubigan.
7 Mag-awas ang tubig sa ilang mga sudlanan,
ug magtanom silag liso diha sa mga yuta nga abunda ug tubig.
Ang ilang hari mahimong mas gamhanan kaysa kang Agag nga hari sa mga Amalekanhon.
Ug ang ilang gingharian mabantog.
8 Gipagawas sila sa Dios gikan sa Ehipto;
sama siya sa usa ka torong baka nga kusgan alang kanila.
Panaon ug laglagon nila ang ilang mga kaaway;
nga daw sa ginalamoy lang nila,
ug daw sa ginadugmok nila ang ilang mga bukog.
9 Sama sila sa mga liyon nga kon nakatulog na
walay mangahas sa pagpukaw kanila.
Panalanginan ang nagpanalangin kanila
ug panghimaraoton ang mga nagpanghimaraot kanila.”
10 Tungod niini, labihang sukoa ni Balak kang Balaam. Gisumbag ni Balak ang iyang kaugalingong palad ug giingnan si Balaam, “Gipatawag ka nako aron sa pagpanghimaraot sa akong mga kaaway, apan gipanalanginan mo hinuon sila sa tulo ka higayon. 11 Karon, pauli dayon! Miingon ako nga suholan ko gayod ikaw, apan dili motugot ang Ginoo nga maangkon mo ang suhol.”
12 Mitubag si Balaam kang Balak, “Dili ba giingnan ko man ang imong mga mensahero, 13 nga bisag ihatag mo pa kanako ang imong palasyo nga puno sa pilak ug bulawan, dili ako makahimo sa pagbuhat sa akong kaugalingong kabubut-on, maayo man o daotan? Ang giingon sa Ginoo kanako nga akong isulti, mao lay akong isulti. 14 Karon dayon mopauli ako ngadto sa akong mga katagilungsod. Apan pasidan-an ka nakong daan kon unsay buhaton niining mga tawhana sa imong katawhan sa ulahing mga adlaw.”
Ang Ikaupat nga Mensahe ni Balaam
15 Unya gisulti ni Balaam kini nga mensahe:
“Ako si Balaam nga anak ni Beor,
ug aduna akoy maayong panabot.
16 Nadungog ko ang pulong sa Labing Halangdong Dios
ug gihatagan niya ako ug panabot.
Nakakita ako ug panan-awon gikan sa Makagagahom Dios.
Nagpaubos ako kaniya, ug gipasabot niya ako.
“Mao kini ang akong mensahe:
17 “Adunay nakita ako sa akong panan-awon nga wala pa nahitabo.
Sa umaabot adunay maghari§ sa Israel nga gikan sa kaliwat ni Jacob.
Laglagon niya ang mga Moabihanon ug ang tanang kaliwat ni Set.
18 Sakopon niya ang Edom nga iyang kaaway,
nga gitawag usab ug Seir,
samtang ang Israel molig-on.
19 Magdumala ang usa ka pangulo sa Israel*
ug laglagon niya ang mga nahibiling buhi sa lungsod sa Moab.”
Ang Ikalima nga Mensahe ni Balaam
20 Unya nakita ni Balaam sa iyang panan-awon ang katawhan ni Amalek ug miingon siya,
“Kaniadto ang Amalek mao ang gauna sa mga nasod,
apan malaglag kini.”
Ang Ika-unom nga Mensahe ni Balaam
21 Unya nakita usab ni Balaam sa iyang panan-awon ang mga Kenihanon ug miingon siya,
“Lig-on ang inyong puloy-anan,
kay nahimutang kini sa batoon nga bukid.
22 Apan malaglag kamo
kon bihagon na kamo sa Asiria.”
Ang Ikapito nga Mensahe ni Balaam
23 Ug misulti pa gayod si Balaam niini nga mensahe,
“Kinsay magpabiling buhi
kon buhaton na kini sa Dios?
24 Mangabot ang mga barko nga gikan sa Kitim,
ug sakopon nila ang mga katawhan sa Asiria ug Eber,
apan ang Kitim malaglag usab.”
25 Unya mipauli si Balaam ingon man si Balak.
* 24:3 panabot: sa literal, panan-aw. † 24:4 gipasabot niya ako: sa literal, giablihan ang akong mga mata. ‡ 24:6 naglinya nga mga palma: o walog nga nagbukhad. § 24:17 adunay maghari: sa literal, adunay motungha nga bitoon, adunay mogawas nga baston sa hari. * 24:19 Israel: sa literal, Jacob.